חוק המדיניות הכלכלית לשנים 2011 ו-2012 (תיקוני חקיקה) (תיקון מס' 5), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2524, עמ' 342, 2016-01-20T00:00:00+02:00
חוק המדיניות הכלכלית לשנים 2011 ו-2012 (תיקוני חקיקה) (תיקון מס' 5), התשע"ו-2016 (להלן – התיקון) התקבל בקריאה השנייה והשלישית ביום א' בשבט התשע"ו (11 בינואר 2016). תיקון זה מאריך את הוראת השעה הקובעת מסלול השקעה במטרה לסייע לחברות היי-טק בתחילת דרכן ולקדמן, בארבע שנים נוספות – עד לתום שנת 2019 וכן קובעת מסלול השקעה מוטב נוסף ל"חברה מתחילה". במסלול ההשקעה החדש מוצע לאפשר ליחיד או לשותפות של יחידים להשקיע בחברה המתחילה סכום השקעה מירבי של עד 5 מיליון שקלים חדשים – כל זאת כנגד מניות החברה. משקיע שישקיע בחברה מתחילה ייהנה מניכוי ההשקעה מכלל הכנסתו בשנת מס במשך 3 שנות מס החל בשנת המס שבה חל מועד ההשקעה. חברה מתחילה היא חברה שטרם חלפו 48 חודשים מהתאגדותה, או אם היא קיבלה סיוע מהרשות הלאומית לחדשנות טכנולוגית במסלול המיועד לחברות מתחילות – טרם חלפו 12 חודשים מתום תקופת הסיוע – לפי המאוחר.